Tékkinn Marketa Davidova sigraði í 15 kílómetra skíðaskotfimi kvenna á heimsmeistaramótinu í skíðaskotfimi í Slóveníu í morgun. Þetta er fyrsti heimsmeistaratitill hennar.
Augu flestra beindust að Tiril Eckhoff frá Noregi, sem þegar hefur unnið þrjár greinar á mótinu, og Dorotheu Wierer frá Ítalíu, sem er ríkjandi heimsmeistari. Þeim gekk hins vegar illa á skotsvæðinu og það er dýrt því fyrir hvert skot sem geigar bætist heil mínúta við heildartíma keppenda. Davidova skaut hins vegar óaðfinnanlega. Hún hitti úr öllum tuttugu skotum sínum og lagði þar grunninn að sigrinum. Keppni á mótinu heldur áfram á morgun þegar keppt er í 20 kílómetra skíðaskotfimi karla.
FH og Haukar skildu jöfn í úrvalsdeild karla í handbolta í gærkvöldi. Eftir háspennuleik fóru leikar svo að hvort lið skoraði 29 mörk. Haukar jöfnuðu metin úr vítakasti þegar 7 sekúndur voru eftir. Haukar fóru upp að hlið Aftureldingar á toppi deildarinnar. Bæði lið eru með 13 stig en Haukar eiga leik til góða. FH kemur svo í þriðja sæti með stigi minna. Það var ekki síðri spenna þegar ÍBV tók á móti KA. KA hafði sigur með einu marki, 29-28, og skoraði Patrekur Stefánsson sigurmark KA í þann mund er leiktíminn rann út. Þá vann Stjarnan öruggan sigur á Val að Hlíðarenda, 35-27. Eftir gærkvöldið er Valur í fimmta sæti með 10 stig en KA, ÍBV og Stjarnan hafa öll 9 stig eins og Fram. Mikið jafnræði er í deildinni og skilja aðeins fjögur stig að efsta sæti deildarinnar og það níunda.
Karlalandsliðið í körfubolta er komið til Pristina í Kósóvó þar sem liðið leikur síðustu tvo leiki sína á fyrsta stigi forkeppni HM 2023. Ísland mætir Slóvakíu á fimmtudag og Lúxemborg á laugardag og verða báðir leikir sýndir beint á RÚV. Ísland er efst í riðlinum og nægir sigur í öðrum leiknum til að tryggja sér sæti á næsta þrepi forkeppninnar. Hjalti Þór Vilhjálmsson, aðstoðarlandsliðsþjálfari, segir stefnuna eðlilega setta á tvo sigurleiki en það komi ekki af sjálfu sér.